ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΧΕΤΙΚΑ ΜΕ ΤΗΝ ΠΟΛΙΤΙΚΗ ΑΚΙΝΗΤΩΝ ΚΑΙ ΤΙΣ ΥΠΟΔΟΜΕΣ ΣΤΙΣ ΒΡΥΞΕΛΛΕΣ

ΠΙΝΑΚΑΣ ΠΕΡΙΕΧΟΜΕΝΩΝ

1. ΕΙΣΑΓΩΓΗ

2. ΓΕΝΙΚΕΣ ΑΡΧΕΣ ΔΡΑΣΗΣ

2.1. Ενσωμάτωση των κτιρίων της Επιτροπής στον αστικό ιστό

2.1.1. Διαφοροποίηση των δραστηριοτήτων εντός της "ευρωπαϊκής συνοικίας"

2.1.2. Εξέλιξη της εικόνας της Ευρώπης

2.1.3. Ορισμός του πολεοδομικού πλαισίου

2.2. Κτίρια πιο προσιτά και με βελτιωμένη ποιότητα

2.2.1. Η δυνατότητα πρόσβασης στα ακίνητα

2.2.2. Ποιότητα των ακινήτων

2.3. Η πολιτική κινητικότητας

2.3.1. Οι μετακινήσεις μεταξύ των κτιρίων της Επιτροπής

2.3.2. Οι μετακινήσεις προς τον τόπο της εργασίας

2.4. Το πλαίσιο και οι συνθήκες της επαγγελματικής ζωής

2.4.1. Κατάλληλο εργασιακό περιβάλλον

2.4.2. Κοινωνικές υποδομές που ανταποκρίνονται στις ανάγκες

3. ΒΡΑΧΥΠΡΟΘΕΣΜΗ ΚΑΙ ΜΕΣΟΠΡΟΘΕΣΜΗ ΥΛΟΠΟΙΗΣΗ ΤΗΣ ΚΤΙΡΙΑΚΗΣ ΠΟΛΙΤΙΚΗΣ

3.1. Η κατάσταση που επικρατούσε στο τέλος του 2003 σχετικά με τα γραφεία

3.2. Η μεταβατική περίοδος 2004 και 2005

3.3. Προβληματισμός όσον αφορά έναν εναλλακτικό τόπο εγκατάστασης των υπηρεσιών

4. ΧΑΡΑΞΗ ΣΤΡΑΤΗΓΙΚΗΣ ΟΣΟΝ ΑΦΟΡΑ ΤΗ ΜΙΣΘΩΣΗ, ΤΗΝ ΑΓΟΡΑ ΚΑΙ ΤΗΝ ΑΝΑΚΑΙΝΙΣΗ ΤΩΝ ΑΚΙΝΗΤΩΝ

5. ΔΙΟΡΓΑΝΙΚΗ ΣΥΝΕΡΓΑΣΙΑ

6. ΤΟ ΣΧΕΔΙΟ ΠΟΛΕΟΔΟΜΙΚΟΥ ΣΧΕΔΙΟΥ ΤΗΣ ΕΥΡΩΠΑΪΚΗΣ ΣΥΝΟΙΚΙΑΣ

7. ΣΥΜΠΕΡΑΣΜΑΤΑ

8. Παράρτημα I - Σχέδιο Δράσης

9. Παράρτημα II - Διαδικασία έκδοσης των οικοδομικών αδειών

1. ΕΙΣΑΓΩΓΗ

Η απόφαση την οποία έλαβαν τα κράτη μέλη στο Εδιμβούργο στις 12 Δεκεμβρίου 1992 να οριστεί η έδρα της Επιτροπής στις Βρυξέλλες, έδωσε τη δυνατότητα να αρχίσει ο σχεδιασμός των αναγκών όσον αφορά τα ακίνητα. ο σχεδιασμός αυτός παρουσιάστηκε με δύο ανακοινώσεις, του 1996 [1] σχετικά με την πολιτική ακινήτων στις Βρυξέλλες και στο Λουξεμβούργο, και του 1999 [2] σχετικά με την πολιτική ακινήτων στις Βρυξέλλες.

[1] SEC (96) 1095 τελικό της 18ης Ιουνίου 1996.

[2] COM (1999) 713 τελικό της 16ης Δεκεμβρίου 1999.

Οι ανακοινώσεις αυτές έδιναν έμφαση στους ακόλουθους τρεις κύριους στόχους :

- ορθολογική στέγαση των υπηρεσιών και βελτίωση των συνθηκών εργασίας για το προσωπικό,

- προσφυγή, σε μεγαλύτερο βαθμό, σε πράξεις αγοράς ακινήτων,

- εντατικοποίηση του διαλόγου με τις βελγικές αρχές, έτσι ώστε η ικανοποίηση των αναγκών της Επιτροπής σε ακίνητα να συμβαδίζει αρμονικά με τα πολεοδομικά σχέδια και τις επιθυμίες του πληθυσμού, υπογραμμίζοντας τον αντίκτυπο που έχει η πολιτική ακινήτων της Επιτροπής στο αστικό περιβάλλον των Βρυξελλών.

Στο τέλος του 2003, η Επιτροπή στεγαζόταν σε 734.000 τ.μ. , ενώ το σύνολο των θεσμικών οργάνων σε περίπου 1.600.00 τ.μ. , δηλαδή στο 45% περίπου του συνόλου των κτιρίων γραφείων της ευρωπαϊκής συνοικίας.

Οι αριθμοί αυτοί δείχνουν ότι αυξάνεται συνεχώς η σημασία, από οικονομική άποψη, των θεσμικών οργάνων. Η παρουσία των ευρωπαϊκών θεσμικών οργάνων είναι, πράγματι, γενεσιουργός αιτία σημαντικών χρηματικών συνεισφορών [3]. Ο θετικός αντίκτυπος του κόστους λειτουργίας των θεσμικών οργάνων στην οικονομία της περιφέρειας της πρωτεύουσας των Βρυξελλών είχε εκτιμηθεί το 1998 σε 27 δισεκατ. βελγικών φράγκων [4]. Σ'αυτό το ποσό πρέπει να προστεθούν οι οικονομικές επιπτώσεις που οφείλονται στην παρουσία πλέον των 50.000 προσώπων, που αντιπροσωπεύουν το προσωπικό των θεσμικών οργάνων και τις οικογένειές τους. Τέλος, έχουν αναπτυχθεί πολυάριθμοι τομείς όπως, μεταξύ άλλων, τα ευρωπαϊκά σχολεία, η διπλωματία, ο Τύπος, τα γραφεία εκπροσώπησης, οι διεθνείς ενώσεις ή οι ενώσεις συμφερόντων στην Ευρωπαϊκή Ένωση, οι τράπεζες και οι υπηρεσίες που παρέχονται στις επιχειρήσεις. ο καθένας από αυτούς τους τομείς αντιπροσωπεύει χρηματικές συνεισφορές στην τοπική οικονομία και στους δημόσιους προϋπολογισμούς.

[3] «Ο κοινωνικο-οικονομικός αντίκτυπος των ευρωπαϊκών και διεθνών οργάνων στην περιφέρεια πρωτεύουσας των Βρυξελλών» («L'impact socio-ιconomique des Institutions europιennes et internationales dans la rιgion de Bruxelles - Capitale ») - Iris consulting, 1998

[4] Επί συνόλου 42 δισεκατ. που είχαν εκτιμηθεί το 1998 για όλο το Βέλγιο. Σε ευρώ, αυτά τα 27 δισεκατ. βελγικών φράγκων ισοδυναμούν με περίπου 670.000.000 ευρώEUR

Στο πολεοδομικό επίπεδο, η ευρωπαϊκή συνοικία παρουσιάζει αρχιτεκτονικές αντιθέσεις, χαρακτηριστικά στοιχεία θύλακα τα οποία προξενούν κυκλοφοριακά προβλήματα και, τέλος, χαρακτηρίζεται από μονοπωλιακή παρουσία γραφείων των τομέων της διοίκησης και των υπηρεσιών, πράγμα που οδηγεί σε ανισορροπία δραστηριοτήτων.

Ως εκ τούτου, η Επιτροπή έχει θέσει ως στόχο να εξελιχθεί σε παράγοντα αρμονικής ανάπτυξης αυτής της συνοικίας, έτσι ώστε, μέσω των ακινήτων της και χάρη στις πρωτοβουλίες της, να συμβάλλει αποτελεσματικά στη βελτίωση της εικόνας της Ευρώπης, συνεπής ως προς τις πολιτικές που εφαρμόζει, ιδίως στο κοινωνικό, περιβαλλοντικό και ενεργειακό επίπεδο. Η φιλοδοξία αυτή περιλαμβάνει τις συνθήκες της επαγγελματικής ζωής, συμπεριλαμβανομένων των μετακινήσεων μεταξύ της κατοικίας και του τόπου εργασίας, καθώς επίσης και τη δυνατότητα πρόσβασης των κτιρίων για τα άτομα με ειδικές ανάγκες.

Και μάλιστα, δεδομένου ότι η πολιτική ακινήτων την οποία επιλέγει η Επιτροπή έχει άμεσο αντίκτυπο στις συνθήκες εργασίας του προσωπικού της, ιδίως από την άποψη της ασφάλειας, της υγιεινής και της ευημερίας κατά την εργασία, καθώς επίσης και από την άποψη της κοινωνικής πολιτικής, πρέπει να υλοποιείται με σεβασμό των οριζομένων από τον κανονισμό υπηρεσιακής κατάστασης αρμοδιοτήτων της επιτροπής του προσωπικού και των αρμοδίων με τα εν λόγω θέματα ισομερών επιτροπών [5].

[5] Ισομερής επιτροπή ασφάλειας, υγιεινής και εξωραϊσμού του χώρου εργασίας (CSHT), επιτροπή ίσης εκπροσώπησης για τη διαχείριση του βρεφονηπιακού σταθμού (COCEPE), ισομερής επιτροπή για τα εστιατόρια και τη διαχείριση του πρατηρίου τροφίμων (CPRE), ισομερής επιτροπή κοινωνικών δραστηριοτήτων (COPAS) και διοικητικό συμβούλιο κοινωνικών υπηρεσιών (CASS).

Αυτή η γενική αρχή παραμένει αναλλοίωτη, και εξακολουθεί η επιδίωξη των στόχων που έχουν τεθεί με τις ανακοινώσεις του 1996 και 1999, όμως ο προβληματισμός σχετικά με την πολιτική ακινήτων και την εξέλιξη των υποδομών της Επιτροπής μεσοπρόθεσμα είναι αναπόσπαστα συνδεδεμένος με μια γενικότερη προσέγγιση η οποία αφορά τους ακόλουθους τέσσερις τομείς:

- ενσωμάτωση των ακινήτων της Επιτροπής στον αστικό ιστό, με αντικατοπτρισμό του ρόλου του θεσμικού οργάνου και με επαναπροσδιορισμό της εικόνας του,

- δυνατότητα πρόσβασης στα κτίρια και ποιότητά τους,

- κινητικότητα εντός της αστικής περιοχής των Βρυξελλών,

- βελτίωση του πλαισίου και των συνθηκών της επαγγελματικής ζωής, σε συνδυασμό με την κοινωνική πολιτική, ιδίως όσον αφορά τις μετακινήσεις μεταξύ της κατοικίας και του τόπου εργασίας.

Οι τέσσερις αυτοί τομείς πρέπει να καταγραφούν ως γενικές αρχές της ανάπτυξης της πολιτικής των ακινήτων και των υποδομών στις Βρυξέλλες κατά τα προσεχή έτη.

Αυτή η ποιοτική προσέγγιση πρέπει να λαμβάνει υπόψη το γενικότερο πλαίσιο της διεύρυνσης, την αύξηση του αριθμού των μελών του προσωπικού και την υποδοχή του προσωπικού που θα προέρχεται από τα νέα κράτη μέλη, πράγμα που θα συνεπάγεται αναδιοργάνωση του συνόλου των ακινήτων και των κοινωνικών υποδομών.

Είναι γεγονός ότι ο απολογισμός που πραγματοποιήθηκε στις Βρυξέλλες στο τέλος του 2003, χαρακτηρίζεται από κατάσταση τεταμένη όσον αφορά τους χώρους γραφείων και από ανεπάρκεια θέσεων στους βρεφονηπιακούς και παιδικούς σταθμούς..

Εξάλλου, η συγκέντρωση των κτιρίων όλων των θεσμικών οργάνων στην περιορισμένη περίμετρο της ευρωπαϊκής συνοικίας έχει άμεσο αντίκτυπο στις τιμές μίσθωσης ή πώλησης των ακινήτων, καθώς επίσης και στη διαχείριση των χώρων γραφείων.

Είναι γεγονός ότι, τα τελευταία χρόνια, το μέρος των δαπανών που οφειλόταν στα ακίνητα χαρακτηριζόταν, κατ' αναλογία της κατεχόμενης επιφάνειας, από μια ορισμένη σταθερότητα [6], όμως αυτή η κατάσταση ανήκει, κατά πάσαν πιθανότητα, ανεπιστρεπτί στο παρελθόν. Πράγματι, πολλοί οικονομικοί και/ή τεχνικοί δείκτες εμφανίζουν πίεση προς άνοδο των τιμών στην ευρωπαϊκή συνοικία. Εξάλλου, αυτές οι δαπάνες πρόκειται να αυξηθούν το 2005, όταν η Επιτροπή θα επωμισθεί το κόστος της αγοράς του κτιρίου Berlaymont, και, αργότερα, με το νέο κτίριο JECL.

[6] Οι δαπάνες αυτές ανήλθαν σε 123 εκατ. ευρώ το 1996 για 612.000 τ.μ. και σε 158,2 εκατ. ευρώ το 2003 για 734.000 τ.μ.

Αυτή η κατάσταση πρέπει να οδηγήσει στη λήψη δέσμης μέτρων, σκοπός των οποίων θα είναι να συμβαδίζει η αύξηση των αναγκών με τις δημοσιονομικές επιταγές, καθώς επίσης και να αναζητηθεί, εντός του υφισταμένου δημοσιονομικού πλαισίου, βελτίωση της αποδοτικότητας, χάρη σε :

- χάραξη στρατηγικής ώστε να αγοράζονται τα ακίνητα, και διαμόρφωση τρόπων χρηματοδότησης με συμφέροντες όρους,

- προβληματισμό σχετικά με τους όρους υπό τους οποίους η Επιτροπή θα αποφάσιζε ενδεχομένως να επιλέξει εναλλακτικές περιοχές εγκατάστασης των υπηρεσιών της, εκτός της σημερινής ευρωπαϊκής συνοικίας,

- ενίσχυση της συνεργασίας μεταξύ των θεσμικών οργάνων.

Η ιδέα της συνεργασίας, ή ακόμα και της εταιρικής σχέσης, μεταξύ των θεσμικών οργάνων και των βελγικών αρχών στηρίζεται επίσης από το πολεοδομικό σχέδιο για την ευρωπαϊκή συνοικία [7] το οποίο δημοσιεύτηκε στις 3 Οκτωβρίου 2003 με πρωτοβουλία του βελγικού κράτους. Η Επιτροπή πρέπει να δηλώσει ποιες γενικές κατευθύνσεις προτίθεται να επιλέξει σε σχέση με το σύνολο των προτάσεων που περιλαμβάνονται σ' αυτό το σχέδιο.

[7] Ombudsplan Bru/Eur Mιdiateur - Aries consultants. Η μελέτη αυτή είχε παραγγελθεί από τη γραμματεία του Πρωθυπουργού και του γραφείου του Υπουργού ο οποίος προεδρεύει της περιφέρειας πρωτεύουσας των Βρυξελλών (rιgion de Bruxelles - Capitale)

Οι προτεινόμενες αποφάσεις και κατευθύνσεις που ακολουθούν θα χρησιμεύσουν ως βάση για τα πολυετή προγράμματα της Υπηρεσίας Υποδομών και διοικητικής υποστήριξης Βρυξελλών (OIB), η οποία λειτουργεί από την 1η Ιανουαρίου 2003. Θα εγγραφούν ήδη από το 2004 στο ετήσιο πρόγραμμα εργασίας αυτής της Υπηρεσίας και θα εφαρμοστούν με σεβασμό των διοικητικών κανόνων που έχουν καθοριστεί από την Επιτροπή [8] για την υλοποίηση της πολιτικής της σ' αυτόν τον τομέα.

[8] C(2003)570/5 της 22ας Ιουλίου 2003

Αυτή η πολιτική βασίζεται στην ορθολογική ανάπτυξη της ευρωπαϊκής συνοικίας, έτσι ώστε οι Βρυξέλλες να εξελιχθούν σε πρωτεύουσα αρμονικά ως προς τον καθιερωμένο ρόλο αυτής της πόλης-συμβόλου της ευρωπαϊκής ταυτότητας.

2. ΓΕΝΙΚΕΣ ΑΡΧΕΣ ΔΡΑΣΗΣ

2.1. Ενσωμάτωση των κτιρίων της Επιτροπής στον αστικό ιστό

Πρόκειται για τρεις κατηγορίες δράσεων: διαφοροποίηση των δραστηριοτήτων εντός της «ευρωπαϊκής συνοικίας», εξέλιξη της εικόνας της Ευρώπης μέσω των κτιρίων της, συμμετοχή στον καθορισμό του πολεοδομικού πλαισίου.

2.1.1. Διαφοροποίηση των δραστηριοτήτων εντός της «ευρωπαϊκής συνοικίας»

Η διαφοροποίηση των δραστηριοτήτων εντός της ευρωπαϊκής συνοικίας πρέπει να στηρίζεται στην προώθηση της μεικτής στέγασης μεταξύ των χώρων κτιρίων, καταστημάτων και κατοικιών.

Η προώθηση των κατοικιών και της εγκατάστασης χώρων εμπορικών καταστημάτων έχει σκοπό να προσδώσει ξανά σ' αυτή τη συνοικία χαρακτήρα φιλικό ως προς τον άνθρωπο, έτσι ώστε να μπορέσει να επιτευχθεί η επίλυση παγίων προβλημάτων, όπως η ανασφάλεια στους έρημους δρόμους σε ορισμένες ώρες, ή η πρόσβαση σε υπηρεσίες εγγύτητας.

Κατά συνέπεια, όσον αφορά την παρουσία κατοικιών στην περίμετρο της ευρωπαϊκής συνοικίας, η Επιτροπή εκφράζει καταρχήν ευνοϊκή θέση, υπό την προϋπόθεση ότι οι αρχές που είναι επιφορτισμένες με την έκδοση των οικοδομικών αδειών θα ελέγχουν την πολεοδομική ανάπτυξη.

Όσον αφορά τις εμπορικές δραστηριότητες, η Επιτροπή αναλαμβάνει τη δέσμευση να προωθεί την παρουσία χώρων ανοικτών για το ευρύ κοινό, ιδίως χώρων εμπορικών καταστημάτων, στο ισόγειο των ακινήτων της.

Όσον αφορά το είδος δραστηριότητας, η δέσμευση αυτή εγγράφεται επίσης εντός των διττών ορίων της τήρησης των απαιτήσεων σχετικά με την ασφάλεια και την υγιεινή των χώρων εργασίας οι οποίες θα περιλαμβάνονται στις νέες διατάξεις σχετικά με το πρότυπο κτίριο, αφενός και, αφετέρου, της διαφύλαξης της εικόνας του θεσμικού οργάνου.

2.1.2. Εξέλιξη της εικόνας της Ευρώπης

Η εικόνα την οποία παρουσιάζει η διαμόρφωση της ευρωπαϊκής συνοικίας πρέπει να βελτιωθεί, κατά το δυνατόν σε συνεργασία με τις βελγικές αρχές, με συμβολή στη βελτίωση των πολεοδομικών παραμέτρων και με προσπάθεια αναβάθμισης της αρχιτεκτονικής ποιότητας των ακινήτων στα οποία εργάζονται υπηρεσίες της Επιτροπής.

Είναι γεγονός ότι η προσπάθεια για την αναβάθμιση της εικόνας της Ευρώπης αφορά επίσης τα ακίνητά της, επιλέγοντας κατά πρώτον λόγο αρχιτεκτονική καλής ποιότητας η οποία συνδυάζει αποτελεσματικότητα, λιτότητα και αισθητική, και, εν συνεχεία, προτείνοντας κάθε ακίνητο να δίνει εντύπωση ευχάριστη και ανοικτή προς τα έξω.

Ο πρώτος στόχος της αρχιτεκτονικής ποιότητας δεν είναι αντίθετος με τις δημοσιονομικές επιταγές, βασίζεται όμως:

- σε επαρκή ικανότητα προγραμματισμού των αγορών ή των μισθώσεων, έτσι ώστε η Επιτροπή να προτρέχει ως προς τις επιλογές των οικοδομικών επιχειρηματιών και των αρχιτεκτόνων, με λήψη υπόψη των διοικητικών αναγκών [9]. Ο ρόλος ο οποίος έχει ανατεθεί από την Επιτροπή στην OIB [10], ιδίως όσον αφορά τη διαμόρφωση ενός πολυετούς προγράμματος πολιτικής ακινήτων, ανταποκρίνεται σ' αυτή τη μέριμνα.

[9] Βλέπε στο παράρτημα ΙΙ τη διαδικασία έκδοσης των οικοδομικών αδειών.

[10] Απόφαση δημιουργίας της OIB, της 6ης Νοεμβρίου 2002 - C (2002) 4368 τελικό.

- στη δυνατότητα, για το σώμα των αρχιτεκτόνων της OIB, να εκφράζουν τη γνώμη τους σχετικά με τα αρχιτεκτονικά σχέδια όταν θα τους υποβάλλονται, σε στάδιο της διαμόρφωσής τους επαρκώς αρχικό.

- στη διοργάνωση, μετά από εκτίμηση των δημοσιονομικών επιπτώσεων, διεθνών αρχιτεκτονικών διαγωνισμών, για την πλήρη ανακαίνιση ενός ακινήτου σε περίπτωση που η OIB θα έχει την κυριότητα του έργου, αφενός και, αφετέρου, για την κατασκευή νέων ακινήτων μεγάλων διαστάσεων που θα μπορούν να έχουν σημαντικό πολεοδομικό αντίκτυπο.

Ο δεύτερος στόχος, για ακίνητα τα οποία θα ανταποκρίνονται στα κριτήρια μιας «ανοικτής» εικόνας του θεσμικού οργάνου, αποτελεί επί του παρόντος αντικείμενο εσωτερικού προβληματισμού μιας διϋπηρεσιακής και διοργανικής ομάδας της οποίας προεδρεύει η OIB και η οποία αποτελείται από τη Γενική Γραμματεία, τις Γενικές διευθύνσεις ADMIN, PRESS και EAC, την Ομάδα Πολιτικών Συμβούλων (GOPA) καθώς επίσης και από εκπροσώπους των λοιπών θεσμικών οργάνων. Η ομάδα αυτή είναι επιφορτισμένη με τη διαμόρφωση γενικών κατευθύνσεων και προτάσεων έτσι ώστε, αφενός να προωθείται η ευρωπαϊκή ιδέα, χρησιμοποιώντας ιδίως τα ακίνητα στα οποία στεγάζονται τα θεσμικά όργανα στην ευρωπαϊκή συνοικία και, αφετέρου, να βελτιωθεί η υποδοχή του ευρωπαίου πολίτη και να διευκολύνεται η επαφή μαζί του. Οι δύο πρώτες συγκεκριμένες ενέργειες που προτείνονται από αυτή την ομάδα, και που αφορούν την «ορατότητα» των τον ακινήτων και την υποδοχή, πρόκειται να υποβληθούν, για την υλοποίησή τους, στις οικείες Γενικές διευθύνσεις και Υπηρεσίες. Αυτή η ομάδα εργασίας έχει επίσης θέσει ως προτεραιότητα τον καθορισμό του περιεχομένου και τις λεπτομέρειες της διάδοσης του μηνύματος-φορέα της ευρωπαϊκής ιδέας.

2.1.3. Ορισμός του πολεοδομικού πλαισίου

Ο ορισμός ενός πολεοδομικού πλαισίου το οποίο περιλαμβάνει τα κτιριακά σύνολα της Επιτροπής προϋποθέτει ενίσχυση του ρόλου της ως προς τις βελγικές αρχές.

Επί του παρόντος, η παρέμβαση της Επιτροπής περιορίζεται στον ρόλο που θα είχε ένας οποιοσδήποτε πολίτης, δηλαδή στη συμμετοχή σε ομάδες προβληματισμού, σκοπός των οποίων είναι η βελτίωση της ποιότητας της συνοικίας. Η κατάσταση αυτή δεν είναι καθόλου ικανοποιητική, αν αναλογιστεί κανείς ποιοι είναι οι στόχοι και η θέση του θεσμικού μας οργάνου όσον αφορά την ανάπτυξη της ευρωπαϊκής συνοικίας.

Η Επιτροπή, ως οικονομικός παράγων μείζονος σημασίας του τομέα των ακινήτων, πρέπει να έχει ως στόχο την εκ των προτέρων συμμετοχή της στον σχεδιασμό προτάσεων διαμόρφωσης και ανάπτυξης οικοδομικών τετραγώνων και/ή οδών, δίπλα στις βελγικές αρχές, έτσι ώστε να έχει πλήρη συμμετοχή στη διαδικασία της λήψης των αποφάσεων.

Η επίτευξη αυτού του στόχου προϋποθέτει την ύπαρξη ενός ενιαίου συνομιλητή στο επίπεδο της χώρας υποδοχής, υπό τη μορφή ενός δημόσιου οργανισμού ο οποίος έχει τις απαιτούμενες εξουσίες στον τομέα της πολεοδομικής ανάπτυξης. Η επί του παρόντος επικρατούσα κατάσταση, όπου τα επίπεδα της λήψης των αποφάσεων είναι διασκορπισμένα εντός της περιφέρειας των Βρυξελλών, αποτελεί εμπόδιο για τη διαμόρφωση συνεπούς πολιτικής σ' αυτόν τον τομέα. Μόνο εφόσον οι βελγικές αρχές λάβουν πρωτοβουλίες προς αυτή την κατεύθυνση θα είναι εφικτή δράση συντονισμένη και αποτελεσματική, χάρη στην οποία θα μπορέσει να υλοποιηθεί η δέσμευση, την οποία συμμερίζεται η Επιτροπή, να εξελιχθούν οι Βρυξέλλες σε πρωτεύουσα της Ευρώπης.

Ως εκ τούτου, η Επιτροπή επιθυμεί να δημιουργηθεί, με πρωτοβουλία των αρμοδίων αρχών, ένας δημόσιος οργανισμός στον οποίο θα συγκεντρώνονται τα αρμόδια διοικητικά επίπεδα.

Από τη μεριά της, επιδιώκοντας τον ίδιο στόχο της αρμονικής και συνεπούς ανάπτυξης, η Επιτροπή αναλαμβάνει τη δέσμευση να ενισχύσει τη συνεργασία της με τα λοιπά ευρωπαϊκά θεσμικά όργανα.

2.2. Κτίρια πιο προσιτά και με βελτιωμένη ποιότητα

2.2.1. Η δυνατότητα πρόσβασης στα κτίρια

Το θέμα της δυνατότητας πρόσβασης στα κτίρια ορίζεται σύμφωνα με τους ακόλουθους τρεις άξονες:

- Τα μέσα πρόσβασης μέσω των ατομικών ή συλλογικών τρόπων μετακίνησης, που εντάσσονται στην προβληματική της κινητικότητας η οποία παρουσιάζεται στη συνέχεια του παρόντος κειμένου. [11]

[11] Παράγραφος 2.3

- Η ευκολία της πρόσβασης για όλες τις κοινωνικές κατηγορίες, ιδίως χάρη στην ενίσχυση της σηματοδότησης στην καρδιά της ευρωπαϊκής συνοικίας και χάρη στην υλοποίηση, με τη συνδρομή των βελγικών αρχών, μιας ενέργειας παρόμοιας με τη δημιουργία του «μονοπατιού της Ευρώπης». Δεδομένου ότι η πρωτοβουλία αυτή δεν έχει, μέχρι σήμερα, υλοποιηθεί, θα ληφθούν υπόψη τα προβλήματα τα οποία είχαν παρουσιαστεί κατά την επεξεργασία αυτού του φακέλου.

- Η ικανότητα πρόσβασης για άτομα με ειδικές ανάγκες, ιδίως για άτομα με μειωμένη κινητικότητα, με προβλήματα όρασης ή ακοής. Η Επιτροπή πρέπει να εφαρμόσει τους κανόνες, στους οποίους να περιλαμβάνονται αυτοί που προβλέπονται στο «εγχειρίδιο των κανόνων και προτύπων που εφαρμόζονται για το πρότυπο κτίριο», και τα μέσα που χρειάζονται για την υλοποίηση των βέλτιστων πρακτικών, εμπνεόμενη από τους κανόνες και τα πρότυπα που ισχύουν στο ευρωπαϊκό επίπεδο. Αυτή η γενική αρχή πρέπει να νοείται στο πλαίσιο δημοσιονομικής προσέγγισης ισοσκελισμού, με λήψη υπόψη των τεχνικών ιδιαιτεροτήτων των ακινήτων.

2.2.2. Ποιότητα των ακινήτων

Η ποιότητα των ακινήτων πρέπει να αποτελεί απαίτηση στα εξής δύο επίπεδα.

- Από τεχνική άποψη, η Επιτροπή οφείλει να διατηρήσει υψηλό επίπεδο εξοπλισμού, βασιζόμενη, ιδίως, στις συστάσεις και στις βέλτιστες πρακτικές από περιβαλλοντική άποψη, και ιδίως στις ενεργειακές επιδόσεις των κτιρίων [12]. Σ' αυτό το επίπεδο εξοπλισμού περιλαμβάνονται οι μηχανισμοί ασφάλειας, υγιεινής και πυρανίχνευσης που ανταποκρίνονται στις νομοθετικές απαιτήσεις και αποσκοπούν στην εξασφάλιση της ακεραιότητας και της ασφάλειας των προσώπων και των αγαθών. Αυτή η διπλή απαίτηση θα περιλαμβάνεται στο έγγραφο που θα έχει τίτλο «Εγχειρίδιο των κανόνων και των προδιαγραφών που εφαρμόζονται στο πρότυπο κτίριο».

[12] Σύμφωνα με την οδηγία 2002/91/EΚ της 16ης Δεκεμβρίου 2002 για την ενεργειακή απόδοση των κτιρίων.

- Από λειτουργική άποψη, αποσκοπώντας στην αποτελεσματικότητα και στη συνοχή κατά την προσπάθεια της συγκέντρωσης των Γενικών διευθύνσεων και Υπηρεσιών μέσα σε μια ενιαία κτιριακή μονάδα, αφενός και, αφετέρου, παροτρύνοντας τους οικοδομικούς επιχειρηματίες να προσαρμόζουν την αρχιτεκτονική των ακινήτων στις ανάγκες και τις ιδιαιτερότητες των υπηρεσιών που στεγάζονται σ' αυτά, με μέριμνα της βελτίωσης του εργασιακού περιβάλλοντος και της εξασφάλισης της ευημερίας του προσωπικού.

Η επίτευξη αυτών των στόχων θα ευνοηθεί από τον πολυετή κτιριακό προγραμματισμό με την υλοποίηση του οποίου έχει επιφορτιστεί η ΟIB.

2.3. Η πολιτική κινητικότητας

Το πέμπτο κοινοτικό πρόγραμμα πολιτικής και δράσης στον τομέα του περιβάλλοντος και της βιώσιμης ανάπτυξης, που είχε εγκριθεί από το Συμβούλιο των Υπουργών την 1η Φεβρουαρίου 1993, είχε θέσει τη διαχείριση της κινητικότητας μεταξύ των κύριων στόχων της βιώσιμης ανάπτυξης.

Η απόφαση της Επιτροπής [13] σχετικά με την προστασία του περιβάλλοντος όσον αφορά τις διοικητικές υπηρεσίες του θεσμικού οργάνου, πρέσβευε την ανάγκη πολιτικής κινητικότητας.

[13] COM (97) 2155 της 16ης Ιουλίου 1996

Στα πλαίσια της τήρησης των πολιτικών της, και δεδομένης της υποβάθμισης των συνθηκών μετακίνησης στην αστική περιοχή των Βρυξελλών - υποβάθμιση η οποία έχει ως άμεσες επιπτώσεις την επιδείνωση της ατμοσφαιρικής ρύπανσης και της κυκλοφοριακής συμφόρησης, η Επιτροπή, υπό την ιδιότητα ενός από τους σημαντικότερους εργοδότες της περιφέρειας των Βρυξελλών, οφείλει να συμβάλλει στη συνολική βελτίωση των συνθηκών μετακίνησης, ιδίως για το προσωπικό της.

Μια σημαντική πτυχή της πολιτικής χωροταξίας και κινητικότητας που καθορίστηκε πρόσφατα από την περιφέρεια των Βρυξελλών, συνίσταται στη σημαντική μείωση του λόγου μεταξύ χώρων γραφείων και διαθέσιμων θέσεων στάθμευσης [14]. Η νομοθεσία αυτή θα εφαρμοστεί για όλα τα νέα ή ανακαινιζόμενα ακίνητα στην περιφέρεια των Βρυξελλών και θα έχει, μακροπρόθεσμα, άμεσες επιπτώσεις επίσης και για την Επιτροπή, ιδίως όσον αφορά τους λεπτομερείς τρόπους παραχώρησης των θέσεων στάθμευσης.

[14] Αυτός ο λόγος σήμερα ισοδυναμεί με μία θέση στάθμευσης για 75 τ.μ., με προοπτική να μετεξελιχθεί σε μία θέση στάθμευσης για 200 τ.μ.

Κατά συνέπεια, η πολιτική κινητικότητας της Επιτροπής πρέπει να συναρτάται με τις επιλογές που θα αποφασιστούν όσον αφορά την τοποθεσία των κτιρίων γραφείων και τις κοινωνικές υποδομές, αφενός και, αφετέρου, με τον προβληματισμό σχετικά με τις συνθήκες μετακίνησης (διαδρομές μεταξύ της κατοικίας και του τόπου εργασίας) και τις εναλλακτικές λύσεις όσον αφορά τον τρόπο εργασίας, όπως η κατ' οίκον εργασία, λαμβάνοντας υπόψη τις χωροταξικές και περιβαλλοντικές απαιτήσεις.

Η πολιτική αυτή υποδιαιρείται σε δύο διακριτά και συμπληρωματικά σκέλη: το πρώτο εξετάζει τις μετακινήσεις μεταξύ των διαφόρων τοποθεσιών και ακινήτων της Επιτροπής, ενώ το ενδιαφέρον του δεύτερου επικεντρώνεται στις μετακινήσεις μεταξύ της κατοικίας και του τόπου εργασίας, συμπεριλαμβανομένων των μετακινήσεων οι οποίες συνδέονται με τα σχολεία και τους παιδικούς και βρεφονηπιακούς σταθμούς.

Όσον αφορά τις χωροταξικές και περιβαλλοντικές απαιτήσεις, πρέπει να πραγματοποιηθεί ένας σφαιρικός προβληματισμός, με σκοπό την ταυτοποίηση των συγκεκριμένων δράσεων στον τομέα της πολιτικής της κινητικότητας, συμπεριλαμβάνοντας την ανάλυση των λεπτομερών τρόπων χρηματοδότησής της και αποσκοπώντας στην επανεξισορρόπηση της χρήσης των διαφόρων τρόπων μετακίνησης [15].

[15] Η Επιτροπή διαθέτει επί του παρόντος 10.000 θέσεις στάθμευσης, των οποίων το ετήσιο ενιαίο κόστος κυμαίνεται μεταξύ 1.000 και 1.500 ευρώ, και ακολουθεί πολιτική συνεργασίας με τη STIB, της οποίας το ετήσιο συνολικό κόστος ανέρχεται σε 300.000 ευρώ.

2.3.1. Οι μετακινήσεις μεταξύ των κτιρίων της Επιτροπής

Δεδομένου του σχετικού διασκορπισμού των υπηρεσιών, η Επιτροπή προσπαθεί να υλοποιήσει βάσιμες και αξιόπιστες εναλλακτικές λύσεις για τις επαγγελματικές μετακινήσεις, ελαχιστοποιώντας εκ παραλλήλου τις επιπτώσεις αυτών των μετακινήσεων στην κυκλοφοριακή συμφόρηση και την ατμοσφαιρική ρύπανση στην ευρωπαϊκή συνοικία.

Η προώθηση των συγκοινωνιών, η οποία περιλαμβάνει από το 1998 τη δυνατότητα δωρεάν επιβίβασης, με απλή παρουσίαση της υπηρεσιακής ταυτότητας, στα λεωφορεία των γραμμών 21 και 22, καθώς επίσης και από την 1η Ιουλίου 2001, την εγκαινίαση μιας γραμμής λεωφορείου μεταξύ της ευρωπαϊκής συνοικίας και του αεροδρομίου Bruxelles National, με δωρεάν επιβίβαση για τους υπαλλήλους της Επιτροπής που ταξιδεύουν για αποστολή. Τέλος, με τη δυνατότητα, από την 1η Ιανουαρίου 2003, για το προσωπικό το οποίο στεγάζεται σε κτίρια απόκεντρα ως προς την ευρωπαϊκή συνοικία (Beaulieu, Demey) ή για τις τεχνικές υπηρεσίες που κυκλοφορούν με μεγάλη συχνότητα μεταξύ των ακινήτων της Επιτροπής, να χρησιμοποιούν δωρεάν το δίκτυο της Επιχείρησης Διακοινοτικών Μεταφορών των Βρυξελλών (STIB).

Η προώθηση της ποδηλασίας, με υπηρεσιακά ποδήλατα που τίθενται στη διάθεση του προσωπικού για τις «εντός των τειχών» μετακινήσεις τους. Εντούτοις, η πολιτική αυτή θα μπορέσει να πετύχει όλους τους στόχους της μόνο εφόσον θα διαμορφωθούν ασφαλείς ποδηλατοδρόμοι.

Η περιοδική ενημέρωση σχετικά με τις εναλλακτικές δυνατότητες μετακίνησης που προσφέρει η Επιτροπή στο προσωπικό της, η διοργάνωση δημοσκοπήσεων με σκοπό τη γνώση των συνηθειών μετακίνησης του προσωπικού και η ενημέρωσή του όσον αφορά τις δυνατότητες που έχουν τεθεί στη διάθεσή του από την Επιτροπή, πρόκειται να συμπληρώσουν τις σημερινές προσπάθειες.

Αυτές οι πρωτοβουλίες δείχνουν ότι μια ορθολογική πολιτική μπορεί να οδηγήσει σε ικανοποιητικά αποτελέσματα. Ένα παράδειγμα: τον Σεπτέμβριο 2002 είχε διοργανωθεί δημοσκόπηση με συμμετοχή περίπου 4000 μελών του προσωπικού, η οποία κατέδειξε, μεταξύ άλλων, ότι το 63% αυτών που είχαν απαντήσει δήλωναν ότι χρησιμοποιούν τα λεωφορεία της γραμμής 22 η οποία εξυπηρετεί το σύνολο σχεδόν των κτιρίων της Επιτροπής. Με το ίδιο πνεύμα, πρέπει να επιβεβαιωθεί και να ενισχυθεί η γενική αρχή της στέγασης σε κτίρια τα οποία βρίσκονται πάνω στους κυριότερους άξονες μετακινήσεων, δηλαδή στους άξονες του δικτύου του μετρό, των λεωφορείων ή των τραμ που κυκλοφορούν σε αποκλειστικές λωρίδες ή, πιο μακροπρόθεσμα, το ταχύ περιφερειακό δίκτυο μετρό (Rιseau Express Rιgional).

Πρέπει να δοθεί, εφεξής, έμφαση στην εντατικοποίηση της χρήσης των εναλλακτικών, ατομικών ή συλλογικών, τρόπων μετακίνησης, καθώς επίσης και στη βελτίωση της ενημέρωσης όσον αφορά τα μέσα που τίθενται στη διάθεση του προσωπικού. Προς αυτόν τον σκοπό, πρόκειται να ενισχυθεί η συνεργασία με τις υπηρεσίες της SΤΙΒ, καθώς επίσης και με τις αρμόδιες τοπικές αρχές για την ανάπτυξη των ποδηλατοδρόμων.

Τέλος, από την άποψη των μέσων, η Επιτροπή θα πρέπει να είναι σε θέση να εξασφαλίζει την κινητικότητα των μελών του προσωπικού με ειδικές ανάγκες. Προς αυτόν τον σκοπό, θα προβλεφθούν κατάλληλα μέτρα στο σχέδιο κινητικότητας.

2.3.2. Οι μετακινήσεις προς τον τόπο της εργασίας

Από την προαναφερόμενη δημοσκόπηση του Σεπτεμβρίου 2002, φαίνεται ότι το 56% του προσωπικού που ρωτήθηκε χρησιμοποιούσε το ιδιωτικό του όχημα για να φτάσει στον τόπο της εργασίας, εξαιτίας ιδίως της έλλειψης ικανοποιητικής εναλλακτικής λύσης και/ή εξαιτίας οικογενειακών ή επαγγελματικών αναγκών.

Απ' αυτή την άποψη, η πολιτική της κινητικότητας είναι ακόμα ανύπαρκτη και είναι αναπόσπαστα συνδεδεμένη με τις επιλογές που θα αποφασιστούν όσον αφορά τη στέγαση των υπηρεσιών και την ανάγκη να αποφευχθεί ο διασκορπισμός των κτιρίων γραφείων καθώς επίσης και των κτιρίων των κοινωνικών υποδομών.

Πρόκειται να πραγματοποιηθεί, κατά προτεραιότητα, απολογισμός της κατάστασης, μέσω της μελέτης των κυκλοφοριακών ροών και των τρόπων μετακίνησης που χρησιμοποιούνται από και προς τα κτίρια της Επιτροπής, συμπεριλαμβανομένων των μετακινήσεων που έχουν σχέση με τα σχολεία και τους βρεφονηπιακούς και παιδικούς σταθμούς, ούτως ώστε να εντοπιστούν οι άξονες του μελλοντικού σχεδίου κινητικότητας.

Σε συνάρτηση με τα πορίσματα αυτής της μελέτης, θα παρουσιαστεί ένας ορισμένος αριθμός εναλλακτικών πιθανών επιλογών, έτσι ώστε να χαραχθεί στρατηγική εξέλιξης της κινητικότητας, με την οποία θα βελτιώνονται οι μετακινήσεις μεταξύ της κατοικίας και του τόπου εργασίας, συμβάλλοντας στη μείωση των χρονίων προβλημάτων κυκλοφορίας και ατμοσφαιρικής ρύπανσης στην αστική περιοχή των Βρυξελλών.

Πολλές κατηγορίες δράσεων μπορούν, εντούτοις να αρχίσουν ήδη από τώρα να πραγματοποιούνται, με σκοπό την παρακίνηση της ορθολογικότερης χρήσης των ιδιωτικών μέσων μετακίνησης (όπως, παραδείγματος χάρη, η συνεπιβίβαση) και της χρησιμοποίησης των συγκοινωνιών. Χρειάζεται ταυτόχρονη επιδίωξη της καλής ποιότητας των υπηρεσιών που προσφέρονται από τις συγκοινωνίες και της δυνατότητας πρόσβασης για το ευρύ κοινό.

Πρέπει να συνεχιστεί ο προβληματισμός ως προς τη σκοπιμότητα και την αυτο-χρηματοδότηση μιας σφαιρικής σύμβασης με τη SΤΙΒ, αποσκοπώντας σε συμφωνία της οποίας στόχος θα ήταν η δυνατότητα για τα μέλη του προσωπικού να ταξιδεύουν στο σύνολο του δικτύου αυτής της επιχείρησης. Κατά συνέπεια, η Επιτροπή θα καθορίσει ποια κίνητρα θα ήταν ενδεχομένως αναγκαία για να αυξηθεί η χρησιμοποίηση των μέσων συγκοινωνίας.

Προς την ίδια κατεύθυνση, η Επιτροπή πρέπει να αξιολογήσει, σε συνάρτηση με τον αριθμό των ενδιαφερομένων, το ενδεχόμενο να αναλάβει τον ρόλο διοικητικού διαχειριστή των αιτήσεων κάρτας απεριόριστων διαδρομών για τα μέλη του προσωπικού που χρησιμοποιούν το δίκτυο της εθνικής επιχείρησης των σιδηροδρόμων του Βελγίου (Sociιtι Nationale des Chemins de fer Belge-SNCB), ενδεχομένως σε συμφωνία με τα λοιπά θεσμικά όργανα.

Αυτές οι δύο τελευταίες δράσεις θα μπορούσαν να αποτελέσουν ισχυρό κίνητρο για την επιλογή αυτών των τρόπων μετακίνησης.

Η προώθηση του ποδηλάτου στην Επιτροπή φαίνεται από την πραγματοποίηση ειδικών έργων στα κτίρια και στους χώρους στάθμευσης. η πολιτική αυτή πρέπει να ενισχυθεί, χάρη στη επέκταση των θέσεων στάθμευσης για ποδήλατα και των εγκαταστάσεων υγιεινής που απευθύνονται στους ποδηλάτες. Αυτή η προσπάθεια πρέπει επίσης να συνοδευτεί από αιτήσεις διαμόρφωσης ποδηλατοδρόμων οι οποίες θα απευθύνονται στις βελγικές αρχές.

Και στους δύο αυτούς τομείς, πρέπει να ενισχυθεί η συνεργασία με τις αρμόδιες αρχές των Βρυξελλών.

Η προώθηση της εβδομάδας της κινητικότητας θα μπορούσε, κατ' αυτόν τον τρόπο, να προσλάβει νέα διάσταση, δίνοντας στην Επιτροπή τη δυνατότητα να οξύνει την ευαισθητοποίηση του προσωπικού της, λαμβάνοντας ως αφετηρία τα συγκεκριμένα μέτρα τα οποία θα έχει λάβει.

Πράγματι, η Επιτροπή οφείλει να δώσει δημοσιότητα στην πολιτική της βούληση, απευθυνόμενη τόσο στο προσωπικό της όσο και στους εταίρους της των λοιπών θεσμικών οργάνων και των βελγικών πολιτικών αρχών. Προς αυτόν τον σκοπό, είναι προφανές ότι η Επιτροπή δεν μπορεί παρά να ενθαρρύνει οποιαδήποτε πρωτοβουλία που λαμβάνεται για την ανάπτυξη των συγκοινωνιών, ιδίως όσον αφορά το ταχύ περιφερειακό δίκτυο μετρό (RER).

2.4. Το πλαίσιο και οι συνθήκες της επαγγελματικής ζωής

Είναι γεγονός ότι ο καθορισμός πολιτικής της κινητικότητας και η συνετή επιλογή της τοποθεσίας των κτιρίων γραφείων αποτελούν σημαντικά στοιχεία τα οποία συμμετέχουν στην ποιότητα της επαγγελματικής και ιδιωτικής ζωής, αλλά και το κατάλληλο εργασιακό περιβάλλον καθώς και κοινωνικές υποδομές που ανταποκρίνονται στις ανάγκες αποτελούν επίσης παράγοντες ουσιαστικής σημασίας.

2.4.1. Κατάλληλο εργασιακό περιβάλλον

Τα πολυετή προγράμματα πολιτικής ακινήτων που έχει διαμορφώσει η OIB βασίζονται στον σχεδιασμό των αναγκών όσον αφορά τους χώρους γραφείων και τους λοιπούς χώρους που προορίζονται για τις Γενικές διευθύνσεις και τις Υπηρεσίες. Ο σχεδιασμός αυτός βασίζεται στις πολιτικές προτεραιότητες της Επιτροπής, στην προβλέψιμη εξέλιξη του προσωπικού και στις δημοσιονομικές προβλέψεις. Πρέπει να επιτρέπει τη βελτίωση της καταλληλότητας των χώρων από ποσοτική και ποιοτική άποψη.

Από ποσοτική άποψη, η OIB πρόκειται να διαθέσει, επί τη βάσει των τεχνικών κριτηρίων που καθορίζονται στο «εγχειρίδιο των συνθηκών στέγασης» το οποίο βρίσκεται επί του παρόντος στο στάδιο της εκπόνησής του, το σύνολο των χώρων, σε συνάρτηση με τις ανάγκες που θα έχουν ανακοινωθεί από κάθε Γενική Διεύθυνση ή Υπηρεσία των οποίων η γνώμη ζητείται σε ετήσια βάση. Κάθε μία από αυτές τις ενότητες θα έχει την ευθύνη της διαχείρισης των χώρων που θα τις έχουν διατεθεί κατ' αυτόν τον τρόπο, με τρόπο ορθολογικό και δίκαιο, όπως αναφέρεται στην απόφαση της Επιτροπής σχετικά με τους διοικητικούς κανόνες που εφαρμόζονται στην OIB. [16] Η OIB πρόκειται να παράσχει, κατόπιν γενικού αιτήματος των Γενικών διευθύνσεων και Υπηρεσιών, την τεχνική αρωγή η οποία είναι αναγκαία για τη βελτιστοποίηση της χρησιμοποίησης των χώρων που θα έχουν διατεθεί.

[16] Βλ. την ως άνω υποσημείωση 8

Από ποιοτική άποψη, και εκτός από τους κανόνες που έχουν διαμορφωθεί και επιβάλλονται από το προαναφερόμενο «εγχειρίδιο των κανόνων και προτύπων που εφαρμόζονται για το πρότυπο κτίριο» το οποίο [17], η OIB θα μεριμνήσει ιδιαιτέρως ούτως ώστε το μέγεθος των κτιρίων ή ομάδων κτιρίων να λαμβάνει υπόψη το μέγεθος των Γενικών διευθύνσεων ή Υπηρεσιών που θα στεγαστούν σ' αυτά, ούτως ώστε να δημιουργούνται σύνολα συνεκτικά από λειτουργική άποψη. Ο στόχος αυτός θα πρέπει, εντούτοις, να προσαρμοστεί στην ταχύτητα της εξέλιξης ορισμένων Γενικών διευθύνσεων ή Υπηρεσιών, πράγμα που ενδέχεται να δημιουργήσει προβλήματα κατά την εκτέλεσή του. Η OIB θα μεριμνήσει επίσης για την ποιότητα της επίπλωσης η οποία θα είναι εργονομική και άνετη, επιτρέποντας τη βελτιστοποίηση των ατομικών συνθηκών εργασίας.

[17] Παράγραφος 2.2.2

Η ορθή διαχείριση των χώρων, στην οποία συμπεριλαμβάνεται ιδίως η ανάγκη να υπάρχει ένα περιθώριο ελιγμών, όλως ιδιαιτέρως δεδομένης της διεύρυνσης, και να πραγματοποιούνται με όσο δυνατόν λιγότερα προβλήματα οι μετακομίσεις και οι αλλαγές διορισμού των υπαλλήλων, επιβάλλει την επιβεβαίωση της γενικής αρχής ενός αποθέματος κατά 5% των χώρων γραφείων στα οποία στεγάζονται οι υπηρεσίες της Επιτροπής, όπως προβλεπόταν στην προαναφερόμενη [18] ανακοίνωση της 18ης Ιουνίου 1996.

[18] SEC (96) 1095 τελικό της 18-06-1996, σ. 2

Επί του παρόντος, πραγματοποιείται προβληματισμός σχετικά με την εξέλιξη των μεθόδων εργασίας, όπως η χρονοδιανομή και η κατ' οίκον εργασία. Ο προβληματισμός αυτός πρέπει να συμπληρωθεί από δεύτερη προσέγγιση όσον αφορά τους τρόπους με τους οποίους χρησιμοποιούνται χώροι όπως οι υπαίθριοι χώροι. Αυτός ο διττός προβληματισμός δεν αποσκοπεί στην επιβολή ενός μοναδικού μοντέλου εις βάρος κάποιων άλλων. Αποσκοπεί στην υγιή και ορθολογική διαχείριση των χώρων των γραφείων, και πρέπει να επιτρέψει στις υπηρεσίες να επιλέγουν το εργασιακό περιβάλλον το οποίο ανταποκρίνεται καλύτερα στις ανάγκες τους.

2.4.2. Κοινωνικές υποδομές που ανταποκρίνονται στις ανάγκες

Για να ανταποκριθούν στους στόχους της μεταρρύθμισης, έχουν τεθεί πολλές προτεραιότητες που αφορούν τις υπηρεσίες εστίασης, την πρόσβαση σε αθλητικές εγκαταστάσεις για το προσωπικό κοντά στην ευρωπαϊκή συνοικία, και την υποδοχή των παιδιών. αυτές οι προτεραιότητες υπάγονται στον τομέα της πολιτικής ακινήτων και υποδομών.

Πρώτη μεταξύ αυτών των προτεραιοτήτων, είναι η δημιουργία ολοκληρωμένου συστήματος υποδοχής των παιδιών, το οποίο θα ανταποκρίνεται σε κανόνες και πρότυπα πολύ αυστηρά και θα συμπεριλαμβάνει τους βρεφονηπιακούς σταθμούς, τους μετασχολικούς και υπαίθριους παιδικούς σταθμούς καθώς επίσης και τα σχολεία. Είναι μία από τις κύριες επιδιώξεις της κοινωνικής πολιτικής.

Πράγματι, ένας από τους άξονες της κοινωνικής πολιτικής της Επιτροπής αποσκοπεί στη βελτίωση των δυνατοτήτων μέριμνας των παιδιών, έτσι ώστε να επιτυγχάνεται η συμφιλίωση της επαγγελματικής με την ιδιωτική ζωή. [19]

[19] Απόφαση C(2002)842 της 4ης Μαρτίου 2002

Η εξέλιξη των υποδομών των βρεφονηπιακών και παιδικών σταθμών πρέπει, κατά συνέπεια, να αποτελέσει αντικείμενο ιδιαίτερης προσοχής, ιδίως στο πλαίσιο της διεύρυνσης, έτσι ώστε να ευνοείται η υποδοχή και η προσαρμογή των μελών του προσωπικού που θα προέρχονται από τα νέα κράτη μέλη.

Υπάρχει, πράγματι, ανεπάρκεια θέσεων στους βρεφονηπιακούς και παιδικούς σταθμούς στις Βρυξέλλες, η οποία δεν θα μπορέσει, μεσοπρόθεσμα, να επιλυθεί παρά μόνο εφόσον θα υλοποιηθεί θεληματική και σημαντική πολιτική αγοράς ή μίσθωσης καταλλήλων κτιρίων.

Η Επιτροπή εξασφαλίζει τη θέση σε διαθεσιμότητα των υποδομών που είναι αναγκαίες για τους βρεφονηπιακούς και παιδικούς σταθμούς οι οποίοι χρησιμοποιούνται από κοινού από το προσωπικό όλων των θεσμικών οργάνων, εκτός από το Κοινοβούλιο όσον αφορά τους βρεφονηπιακούς σταθμούς.

Για τους βρεφονηπιακούς σταθμούς, η Επιτροπή δεν διαθέτει επαρκή ικανότητα για να καλύψει το σύνολο των αναγκών, δεδομένου ότι υφίσταται ακόμα σήμερα ένας μακρύς κατάλογος αναμονής. Επιπλέον, αυτή η ανεπάρκεια επιδεινώνεται από την κατάσταση που επικρατεί στην τοπική αγορά και τις προβλέψεις των νέων αιτήσεων που θα συνδέονται με τη διεύρυνση.

Για να ικανοποιηθεί αυτή η συνεχώς αυξανόμενη ανάγκη, εξετάστηκαν πολλές λύσεις που θα επέτρεπαν την ύπαρξη δύο νέων βρεφονηπιακών σταθμών. Εντούτοις, αυτό το πρόβλημα δεν πρόκειται να επιλυθεί με την προβλεπόμενη θέση σε λειτουργία ενός πρώτου νέου βρεφονηπιακού σταθμού στο τέλος του 2006 ή στην αρχή του 2007 στην τοποθεσία boulevard du Triomphe.

Εξακολουθώντας να έχει ως στόχο την εγκατάσταση ενός δεύτερου νέου βρεφονηπιακού σταθμού, σε κοντινή απόσταση, είτε με κτίρια γραφείων, είτε με τα ευρωπαϊκά σχολεία, η OIB οφείλει σήμερα να δώσει μια απάντηση, εφαρμόζοντας, μεταξύ άλλων, μεταβατικές λύσεις, στην πολύ σημαντική ζήτηση η οποία αναμένεται για την περίοδο 2004-2007.

Όσον αφορά τους μετασχολικούς και υπαίθριους παιδικούς σταθμούς, οι ανάγκες αυξάνονται κατά τρόπο παρόμοιο με τις ανάγκες των βρεφονηπιακών σταθμών.

Η πολιτική που εφαρμόζεται είναι να ενσωματώνονται οι μετασχολικοί παιδικοί σταθμοί στις τοποθεσίες των ευρωπαϊκών σχολείων. αυτή η γενική αρχή είναι η θέση της Επιτροπής κατά τη διάρκεια των συζητήσεων που αφορούν τη θέση σε λειτουργία του τέταρτου ευρωπαϊκού σχολείου.

Οι υπαίθριοι παιδικοί σταθμοί διοργανώνονται επί του παρόντος εν μέρει στο διοργανικό κέντρο του Overijse.

Η δομή αυτή, η οποία υποδέχεται επίσης αθλητικές υποδομές, είναι πεπαλαιωμένη. Κατά συνέπεια, πρέπει να επανεξεταστεί η νομική της υπόσταση, η χρησιμοποίησή της και ο σκοπός τον οποίο εξυπηρετεί. Επί του παρόντος εκπονείται μία μελέτη σχετικά με την αποδοτικότητα μιας ενδεχόμενης ανακαίνισης. σ' αυτή τη μελέτη θα αντιπαραβληθεί ανάλυση των εναλλακτικών λύσεων που αναζητούνται επί του παρόντος, όπως το άνοιγμα στην τοπική αγορά, το οποίο επιτρέπει να προταθεί η πρόσβαση στις αθλητικές εγκαταστάσεις με πόρους συμφέροντες σε πολλούς ομίλους της αστικής περιοχής των Βρυξελλών.

Η θέση σε διαθεσιμότητα εγκαταστάσεων εστίασης κοντά στους τόπους εργασίας, είναι μια διάσταση που έχει ενσωματωθεί στη διαδικασία σύναψης συμβάσεων μίσθωσης ή κτητικής εμφύτευσης για νέα κτίρια, αναλόγως της γεωγραφικής περιμέτρου. Αυτός ο άξονας της κοινωνικής πολιτικής υλοποιείται επίσης με την ανακαίνιση των πιο πεπαλαιωμένων δομών εστίασης.

3. ΒΡΑΧΥΠΡΟΘΕΣΜΗ ΚΑΙ ΜΕΣΟΠΡΟΘΕΣΜΗ ΥΛΟΠΟΙΗΣΗ ΤΗΣ ΠΟΛΙΤΙΚΗΣ ΑΚΙΝΗΤΩΝ

Οι γενικές αρχές που ορίζονται ως άνω εγγράφονται στη συνέχεια του σκεπτικού το οποίο υπερασπίζεται η Επιτροπή μετά από την ανακοίνωσή της του 1999 [20], η οποία συνίσταται στην επιδίωξη της γεωγραφικής συγκέντρωσης των ακινήτων αποσκοπώντας σε απρόσκοπτη λειτουργία των υπηρεσιών και σε βελτίωση της αποτελεσματικότητας της πολιτικής της κινητικότητας, στην ανακαίνιση των ακινήτων έτσι ώστε να διαφυλάσσεται η καλή ποιότητα του εργασιακού περιβάλλοντος, στον εξορθολογισμό χάρη στην προσαρμογή του μεγέθους των ακινήτων στις ανάγκες των υπηρεσιών που στεγάζονται σ' αυτά.

[20] Βλέπε σημείωση 2 ως άνω

Η βραχυπρόθεσμη και μεσοπρόθεσμη υλοποίηση της πολιτικής ακινήτων πρέπει να ανταποκρίνεται σ' αυτόν τον τριπλό στόχο, δεδομένης της κατάστασης που επικρατούσε στο τέλος του 2003, πρέπει όμως επίσης να επιτρέψει την εγκαινίαση προβληματισμού σχετικά με τη σκοπιμότητα εναλλακτικής εγκατάστασης των υπηρεσιών, σε απάντηση των προβλέψεων που βασίζονται σε δέσμη δεικτών βάσει των οποίων εξάγεται το συμπέρασμα ότι υφίσταται πραγματικός κίνδυνος εγγείου και οικονομικής πίεσης στην ευρωπαϊκή συνοικία.

3.1. Η κατάσταση που επικρατούσε στο τέλος του 2003 σχετικά με τα γραφεία

Η κατάσταση αυτή παρουσιάζει τα ακόλουθα τέσσερα χαρακτηριστικά :

α) Κατάσταση τεταμένη όσον αφορά τις διαθέσιμες επιφάνειες.

Η Επιτροπή διαθέτει συνολική κτιριακή επιφάνεια για χρήση «γραφείων» 734.000 τ.μ που βρίσκονται σε 53 διαφορετικά ακίνητα.

Αυτή η επιφάνεια καλύπτει τα 718.000 τ.μ. των βασικών αναγκών της Επιτροπής [21] αλλά καλύπτει μόνο εν μέρει [22] το απόθεμα το οποίο δεν διατίθεται για τις Γενικές διευθύνσεις και τις υπηρεσίες, του οποίου η ανάγκη επαναβεβαιώνεται ως άνω. [23]

[21] Ο αριθμός αυτός ανταποκρίνεται στον συνολικό πληθυσμό που πρέπει να στεγαστεί στην Επιτροπή, πολλαπλασιαζόμενο επί 35 τ.μ. Αυτή η τελευταία παράμετρος ορίζεται στο έγγραφο Doc-IX/2689/83 της 1-04-1984 « Έκθεση αριθ. 2 στο Ευρωπαϊκό Κοινοβούλιο για την πολιτική ακινήτων των κοινοτικών θεσμικών οργάνων» που είχε συνταχθεί από τη διοργανική ομάδα πολιτικής ακινήτων. Ο αριθμός αυτός υποδιαιρείται ως εξής: 12 τ.μ για το γραφείο, 12 τ.μ. για εγκαταστάσεις υγιεινής, διαδρόμους και χώρους τεκμηρίωσης και 11 τ.μ. κατά μέσον όρο για επιφάνειες ειδικής χρήσης (χώροι εισόδου, αίθουσες συνεδριάσεων, εστιατόρια, ημικύκλια, ...).

[22] Μόλις το 50%

[23] Βλέπε παράγραφο 2.4.1

Το 2003 τελείωσε με συνολικό έλλειμμα 20.000 τ.μ., που αφορά το προαναφερόμενο απόθεμα, πράγμα που δεν συμβάλλει σε βελτίωση της κατάστασης η οποία επικρατεί όσον αφορά τη στέγαση του προσωπικού.

β) Υποδιαίρεση μεταξύ τριών πόλων, ανομοιογενούς μεγέθους και χαρακτηριστικών, η οποία δεν συνιστά ευνοϊκό παράγοντα για τη λειτουργία και τη συνέχεια των υπηρεσιών. [24]

[24] Ο πόλος Genθve περιλαμβάνει 2 κτίρια για 28.000 τ.μ., ο πόλος Beaulieu περιλαμβάνει 6 κτίρια για 59.000 τ.μ., ενώ το Quartier Lιopold 45 κτίρια για 647.000 τ.μ.

γ) Μια ορισμένη ανομοιότητα όσον αφορά το μέγεθος των κτιρίων, που συνεπάγεται διάσπαση πολλών Γενικών διευθύνσεων και υπηρεσιών μεταξύ διαφόρων τοποθεσιών. Μόνο το 15% των ακινήτων παρουσιάζουν επιφάνεια μεγαλύτερη από 20.000 τ.μ.

δ) Υλοποίηση συνεπούς πολιτικής αγοράς ακινήτων καλής ποιότητας που βρίσκονται στην ευρωπαϊκή συνοικία και αντιπροσωπεύουν ήδη το 42% των επιφανειών για χρήση γραφείων, δηλαδή σχεδόν διπλασιασμό από το 1998.

3.2. 2004 και 2005: περίοδος μεταβατική

Η περίοδος αυτή αναμένεται ότι θα επιτρέψει να δοθεί εκκίνηση στη διαδικασία που αποσκοπεί στον εξορθολογισμό της εγκατάστασης των Γενικών διευθύνσεων και υπηρεσιών.

Το 2004, το Berlaymont θα τεθεί στη διάθεση της Επιτροπής, στην καρδιά της ευρωπαϊκής συνοικίας.

Η διαθεσιμότητα αυτού του νέου ακινήτου θα έχει ως συνέπεια την εγκατάλειψη των ακινήτων που βρίσκονται στον πόλο Genθve, καθώς επίσης και τη διαπραγμάτευση της μίσθωσης ορισμένων ακινήτων τα οποία είχαν επιλεγεί ως υποκατάστατα του Berlaymont που επί του παρόντος έχει αναλάβει το βελγικό κράτος. Οι προαναφερόμενες γενικές αρχές θα καθοδηγήσουν τις επιλογές οι οποίες πρόκειται να πραγματοποιηθούν μεταξύ αυτών των διαφορετικών ακινήτων.

Με την επιφύλαξη των επιλογών που πρόκειται να πραγματοποιηθούν όσον αφορά τις Γενικές διευθύνσεις και υπηρεσίες οι οποίες θα στεγαστούν στο Berlaymont, οι μεταφορές προσωπικού που θα λάβουν χώρα θα επιτρέψουν ορισμένες την επανενώσεις, ιδίως στο κτίριο Breydel.

Η μετακόμιση του κτιρίου JECL, η οποία σήμερα προβλέπεται ότι θα πραγματοποιηθεί το 2005, θα προγραμματιστεί σε συνάρτηση με τη θέση σε διαθεσιμότητα του κτιρίου Berlaymont και τη λύση η οποία θα έχει βρεθεί για τη στέγαση της Γενικής Διεύθυνσης Μετάφρασης η οποία επί του παρόντος στεγάζεται στο JECL.

Με προοπτική το 2006 και 2007, η Επιτροπή θα πρέπει να λάβει θέση για την επαναδιαπραγμάτευση των μισθώσεων που θα έχουν λήξει ή για την εγκατάλειψη 11 ακινήτων στα οποία είναι επί του παρόντος εγκατεστημένη για συνολική επιφάνεια 113.500 τ.μ.

Εξάλλου, η προβλεπόμενη δημιουργία ενός ορισμένου αριθμού εκτελεστικών οργανισμών θα έχει ως συνέπεια την ανάγκη συμπληρωματικών κτιριακών επιφανειών [25].

[25] Υπενθυμίζεται ότι οι εκτελεστικοί οργανισμοί θα χρηματοδοτήσουν τις κτιριακές τους δομές.

Από την παρουσίαση αυτής της κατάστασης, φαίνεται η ανάγκη προβληματισμού σχετικά με τη δυνατότητα της Επιτροπής να προσφέρει έναν εναλλακτικό τόπο εγκατάστασης στις υπηρεσίες της, με συνθήκες ικανοποιητικές από την άποψη των δυνατοτήτων πρόσβασης και κοντά σε έναν ικανοποιητικό άξονα συγκοινωνιών.

3.3. Προβληματισμός όσον αφορά έναν εναλλακτικό τόπο εγκατάστασης των υπηρεσιών

Η παρουσία της Επιτροπής στην ευρωπαϊκή συνοικία ανάγεται, όχι μόνον σε μια ιστορική διάσταση, αλλά επίσης και στη σύγκλιση ενός ορισμένου αριθμού λειτουργικών στοιχείων. Πράγματι, κατά την πάροδο του χρόνου, το σύνολο των ευρωπαϊκών θεσμικών οργάνων έχουν εγκατασταθεί στην περιοχή η οποία διαμορφώθηκε ως «ευρωπαϊκή συνοικία». Η γειτνίαση αυτή παρουσιάζει αναμφισβήτητα πλεονεκτήματα από την άποψη επικοινωνίας και των εργασιακών σχέσεων για τις γενικές διευθύνσεις και τις υπηρεσίες οι οποίες έχουν συχνές και τακτικές επαφές με τα λοιπά θεσμικά όργανα. Εξάλλου, η ευρωπαϊκή συνοικία παρουσιάζει πλεονεκτήματα από την άποψη των συγκοινωνιακών υποδομών.

Εντούτοις, η συγκέντρωση και η ανάπτυξη των υπηρεσιών όλων των θεσμικών οργάνων στην ευρωπαϊκή συνοικία ενδέχεται, μεσο-μακροπρόθεσμα, να προξενήσουν κίνδυνο πληθωρισμού της τιμής των κτιρίων γραφείων, παρόλη την ενίσχυση της διοργανικής συνεργασίας.

Πράγματι, το Κοινοβούλιο και το Συμβούλιο προβλέπουν σήμερα σημαντική ανάπτυξη τους για την επερχόμενη 5ετία σε συνάρτηση με τη διεύρυνση.

Από την άποψη αυτή, ενώ ο τρόπος λειτουργίας αυτών των θεσμικών οργάνων συνεπάγεται γεωγραφική συγκέντρωση των υπηρεσιών τους, αντιθέτως η Επιτροπή μπορεί να εξετάσει το ενδεχόμενο να συγκεντρώσει, εκτός της ευρωπαϊκής συνοικίας, ορισμένες υπηρεσίες οι οποίες δεν χρειάζονται να βρίσκονται σε άμεση γειτνίασης με την έδρα της Επιτροπής και των λοιπών θεσμικών οργάνων. Από αυτή την άποψη, επιβάλλεται να πραγματοποιηθεί ανάλυση των πραγματικών λειτουργικών αναγκών όσον αφορά την παρουσία ορισμένων γενικών διευθύνσεων, εκτελεστικών οργανισμών και υπηρεσιών στην καρδιά της ευρωπαϊκής συνοικίας.

Η ανάλυση αυτή θα πρέπει να εγγραφεί εντός των γενικών αρχών της συγκέντρωσης και της συνένωσης των γενικών διευθύνσεων και υπηρεσιών οι οποίες είναι επιφορτισμένες με τα ίδια πολιτικά θέματα.

Αυτή η πρωτοβουλία θα είχε το πλεονέκτημα να λειτουργήσει ως κίνητρο ανταγωνισμού και να περιορίσει την αυξητική πίεση στο επίπεδο των ενοικίων και των τιμών αγοράς των ακινήτων.

Οι ευκολίες από την άποψη των ικανοποιητικών συνθηκών πρόσβασης, επικοινωνιών και συγκοινωνιών, η δυνατότητα βελτίωσης των μετακινήσεων μεταξύ κατοικίας και τόπου εργασίας, η μικρή απόσταση από την ευρωπαϊκή συνοικία, οι δυνατότητες επέκτασης αυτού του εναλλακτικού τόπου εγκατάστασης, η παρουσία εμπορικών και κοινωνικών υποδομών, η δυνατότητα της παρουσίας της ευρωπαϊκής εικόνας σε μία νέα συνοικία, θα πρέπει να αποτελέσουν κριτήρια καθοριστικά κατά τη διαδικασία προβληματισμού και επιλογής.

4. ΧΑΡΑΞΗ ΣΤΡΑΤΗΓΙΚΗΣ ΟΣΟΝ ΑΦΟΡΑ ΤΗ ΜΙΣΘΩΣΗ, ΤΗΝ ΑΓΟΡΑ ΚΑΙ ΤΗΝ ΑΝΑΚΑΙΝΙΣΗ ΤΩΝ ΑΚΙΝΗΤΩΝ

Η ανακοίνωση του 1996 [26] εξέθετε τα δύο κυριότερα συμπεράσματα της διοργανικής τεχνικής ομάδας «Κτιριακά προγράμματα και συνθήκες χρηματοδότησης » :

[26] Βλέπε την ως άνω υποσημείωση 1.

- - μακροπρόθεσμα, η αγορά είναι οικονομικότερη από τη μίσθωση,

- - βραχυπρόθεσμα, η μίσθωση έχει ετήσια επίπτωση ελαφρύτερη από την αγορά.

Τα συμπεράσματα αυτά, όχι μόνο παραμένουν επίκαιρα μέχρι σήμερα, αλλά προσλαμβάνουν ακόμη μεγαλύτερο ενδιαφέρον επειδή, λόγω της συνεχούς παρουσίας της Επιτροπής στην ευρωπαϊκή συνοικία, η αγορά επιτρέπει σταθεροποίηση των εγκαταστάσεων, αφενός και, αφετέρου, περιορισμό των συχνά αρνητικών επιπτώσεων των αβεβαιοτήτων και διακυμάνσεων της αγοράς.

Είναι, εντούτοις, επίσης αναγκαίο να διατηρηθεί ένας ορισμένος βαθμός ελαστικότητας που θα επιτρέπει στην Επιτροπής να προσαρμόζει τη στρατηγική της αναλόγως των μελλοντικών αναγκών, διατηρώντας, ιδίως, τη δυνατότητα της μίσθωσης ως ευέλικτο τρόπο διαχείρισης των επιφανειών που εισέρχονται στο σύνολο των ακινήτων στα οποία στεγάζεται.

Οι γενικές κατευθύνσεις που έχουν καθοριστεί από το 1996 και η πολιτική αγοράς που έχει αρχίσει να εφαρμόζεται έκτοτε, δείχνουν ότι χρειάζεται να καθοριστεί ιδιοκτησιακή πολιτική η οποία θα βασίζεται στη στρατηγική σημασία των προς αγορά ακινήτων.

Αυτή η ιδιοκτησιακή πολιτική πρέπει να βασίζεται στην ακόλουθη τριπλή δημοσιονομική διάσταση :

α) πληρωμή των οφειλών επί είκοσι επτά έτη στο πλαίσιο των συμβάσεων κτητικής εμφύτευσης, που είναι ο μοναδικός τρόπος πρόσβασης στην ιδιοκτησία ο οποίος συμβιβάζεται από νομική άποψη με τους δημοσιονομικούς κανόνες και ο οποίος επιτρέπει επιπλέον, μέσω της πραγματοποίησης ενός πραγματικού δικαιώματος επί των ακινήτων, να επωφελείται η Επιτροπή από τις διατάξεις του πρωτοκόλλου για τα προνόμια και τις ασυλίες.

β) στο πλαίσιο των υφισταμένων δημοσιονομικών κανόνων, δυνατότητα σύναψης σχεδίων ακινήτων αρκετά νωρίς έτσι ώστε να εξασφαλίζεται η διαθεσιμότητα των ακινήτων, αφενός και, αφετέρου, να διαμορφώνονται τα προϊόντα σύμφωνα με τις ανάγκες της Επιτροπής.

γ) το μακροπρόθεσμο κόστος της ανακαίνισης των ακινήτων, του οποίου πρέπει να πραγματοποιείται σχεδιασμός και το οποίο θα έχει ως συνέπεια την ανάγκη διαμόρφωσης καταλλήλων δημοσιονομικών λύσεων και ειδικευμένων δομών στην OIB, έτσι ώστε η ΟΙΒ να έχει την κυριότητα του έργου των σχεδίων της που θα αποσκοπούν σε ανακαινίσεις.

Η Επιτροπή πρέπει επίσης να εξασφαλίσει ότι θα διαθέτει αποτελεσματικά μέσα στους τομείς της επιλογής των ακινήτων και της χρηματοδότησής τους.

Όσον αφορά τον πρώτο τομέα, η ύπαρξη ανεξάρτητης πραγματογνωμοσύνης που πραγματοποιείται από εξωτερικό εμπειρογνώμονα πρέπει να επιτρέπει στις υπηρεσίες της Επιτροπής να διαθέτουν ισχυρή διαπραγματευτική βάση όσον αφορά την κατάσταση του ακινήτου και την τάση στην αγορά ακινήτων των Βρυξελλών σε σχέση με τη γεωγραφική του θέση.

Όσον αφορά τον δεύτερο τομέα, ο καθορισμός της κτητικής οφειλής θα αποτελεί κατά γενικό κανόνα αντικείμενο προσφυγής στις αγορές κεφαλαίων. Έχει, πράγματι, αποδειχθεί η αποτελεσματικότητα αυτής της μεθόδου από δημοσιονομική άποψη, δεδομένου ότι, στις περιπτώσεις κατά τις οποίες η Επιτροπή είχε επιλέξει αυτή τη μέθοδο χρηματοδότησης, τα επιτόκια ήταν ιδιαιτέρως ευνοϊκά. Η άσκηση του δικαιώματος προαίρεσης για απόκτηση κυριότητας θα πραγματοποιηθεί το νωρίτερο σε συνάρτηση με τους συμβατικούς όρους. Με προοπτική την προστασία των πραγματικών δικαιωμάτων τα οποία κατέχει η Επιτροπή όσον αφορά τα ακίνητα τα οποία αποτελούν αντικείμενο εμφύτευσης, η προσφυγή σε ειδικά μέσα « Special Purpose Vehicle (SPV) », νομικές οντότητες διακριτές ως προς τις εταιρείες ακινήτων που είναι κάτοχοι των ακινήτων τα οποία παρέχονται με εμφύτευση και αποσκοπούν στην απομόνωση του χρηματοοικονομικού κινδύνου, θα μπορούσε να προβλεφθεί αν αποδειχθεί ότι αυτή η λύση παρουσιάζει αναμφισβήτητα πλεονεκτήματα.

5. ΔΙΟΡΓΑΝΙΚΗ ΣΥΝΕΡΓΑΣΙΑ

Επί του παρόντος, η διοργανική συνεργασία βασίζεται στην εντολή που έχει δοθεί στη διοργανική ομάδα εργασίας σχετικά με τις υποδομές, τη λογιστική και τις εσωτερικές υπηρεσίες. [27]

[27] Inter-Institutionnal Infrastructure, Logistics and Internal Services Working Group - ILISWG

Ο κύριος στόχος της είναι ο συντονισμός της δράσης των θεσμικών οργάνων, με σκοπό την επίτευξη οικονομιών κλίμακας στον τομέα της ευρείας αρμοδιότητας που της έχει ανατεθεί, και που αφορά όλες τις πτυχές της πολιτικής ακινήτων, υποδομών και λογιστικής. Στην αποστολή της περιλαμβάνεται επίσης ο συντονισμός της προσέγγισης των θεσμικών οργάνων ως προς τις αρχές των χωρών υποδοχής.

Κατά συνέπεια, αποτελεί ενεργό ομάδα ανταλλαγής πληροφοριών σχετικά με τους στόχους κάθε θεσμικού οργάνου στον τομέα των ακινήτων, επιτρέποντας την πρόβλεψη των διακυμάνσεων της αγοράς.

Έχει την ευθύνη της ανάπτυξης πολιτικών προτάσεων που υποβάλλονται στη διοργανική ομάδα των γενικών γραμματέων.

Είτε μέσα σ' αυτή την ομάδα, είτε αναπτύσσοντας κοινές και συντονισμένες δράσεις, η διοργανική συνεργασία πρέπει να ενισχυθεί κατά την αξιολόγηση των μακροπρόθεσμων αναγκών, αφενός και, αφετέρου, κατά την αναζήτηση, τη διαπραγμάτευση και τη χρηματοδότηση των ακινήτων. Αυτή η ενίσχυση είναι, πράγματι, απαραίτητη, με την προοπτική του σχεδιασμού ο οποίος καθίσταται όλο και περισσότερο αναγκαίος, λόγω της αύξησης των αναγκών των θεσμικών οργάνων εντός ενός αυστηρού δημοσιονομικού πλαισίου.

6. ΤΟ ΣΧΕΔΙΟ ΠΟΛΕΟΔΟΜΙΚΟΥ ΣΧΕΔΙΟΥ ΤΗΣ ΕΥΡΩΠΑΪΚΗΣ ΣΥΝΟΙΚΙΑΣ

Το σχέδιο αυτό, που παρουσιάστηκε στις 3 Οκτωβρίου 2003 από τις βελγικές αρχές, περιλαμβάνει πολυάριθμες προτάσεις για την ευρωπαϊκή συνοικία. κοινοί παρονομαστές αυτών των προτάσεων είναι η συνεργασία και η συμμετοχή των θεσμικών παραγόντων για την ανάπτυξη αυτού του σχεδίου, ιδίως στο χρηματοοικονομικό επίπεδο, η δημιουργία ενός σημαντικού πολιτιστικού πόλου, ο μεικτός χαρακτήρας έτσι ώστε να τεθεί τέλος στη λειτουργική απομόνωση αυτής της συνοικίας, η κινητικότητα που θα συνοδεύεται από καθορισμό νέας ισορροπίας μεταξύ των τρόπων μετακίνησης, η ανάπτυξη και η ανακαίνιση των δημόσιων χώρων και, τέλος, η έμφαση που θα δοθεί στην ασφάλεια.

Η Επιτροπή υποδέχεται ευνοϊκά τις γενικές κατευθύνσεις αυτού του σχεδίου, ορισμένα συμπεράσματα του οποίου συνάδουν με τις συστάσεις που διατυπώνονται στην παρούσα ανακοίνωση. Η Επιτροπή επιθυμεί να συμμετάσχει στον προβληματισμό που θα πραγματοποιηθεί ενόψει της υλοποίησης αυτού του σχεδίου. Σ' αυτό το πλαίσιο, όσον αφορά τα τεχνικά ζητήματα, θα εκπροσωπηθεί από τον διευθυντή της OIB. Στο πολιτικό επίπεδο, η Επιτροπή θα εξακολουθήσει να εκπροσωπείται από τον Επίτροπο ο οποίος είναι αρμόδιος για τα διοικητικά θέματα. Επισημαίνει όμως επίσης ότι η σημασία των προτάσεων από την άποψη των υποδομών και οι συνέπειες που θα είχε η εταιρική χρηματοοικονομική σχέση την οποία προτείνουν οι βελγικές αρχές, θα πρέπει να αποτελέσουν αντικείμενο διοργανικής προσέγγισης, ιδίως όσον αφορά την ενδεχόμενη δημιουργία κατάλληλης νομικής και δημοσιονομικής βάσης.

7. ΣΥΜΠΕΡΑΣΜΑΤΑ

Η Επιτροπή καλείται να:

- εγκρίνει τους προσανατολισμούς που προτείνονται στην παρούσα ανακοίνωση, καθώς επίσης και το σχέδιο δράσης που επισυνάπτεται υπό μορφή παραρτήματος.

- δώσει εντολή στην OIB για να παρουσιάσει, τον Ιούνιο 2004, συγκεκριμένες προτάσεις για την υλοποίηση των γενικών αρχών οι οποίες εκτίθενται στην παρούσα ανακοίνωση, και να αξιολογήσει τις επιπτώσεις αυτής της υλοποίησης από την άποψη των απαιτούμενων πόρων, ενόψει της παρουσίασής τους στο Σώμα των Επιτρόπων τον Ιούλιο 2004.

- εγκαινιάσει την υλοποίηση αυτών των προσανατολισμών, με συγκεκριμένες και στοχοθετημένες δράσεις, οι οποίες θα συμβιβάζονται με τις δημοσιονομικές επιταγές και τις διαθέσιμες πιστώσεις, με σεβασμό των γενικών αρχών που παρουσιάζονται στην παρούσα ανακοίνωση και οι οποίες θα είναι συνεπείς με τις συγκεκριμένες προτάσεις που πρέπει να παρουσιαστούν τον Ιούνιο 2004.

- διαβιβάσει την παρούσα ανακοίνωση στο Ευρωπαϊκό Κοινοβούλιο, στο Συμβούλιο της Ευρωπαϊκής Ένωσης και στις βελγικές αρχές.

8. Παράρτημα I - Σχέδιο Δράσης

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

9. Παράρτημα II - Διαδικασία έκδοσης των οικοδομικών αδειών

Οι οικοδομικές άδεις εκδίδονται είτε από τους δήμους είτε από την περιφέρεια..

Αυτές οι άδειες μπορούν να εκδίδονται από τους δήμους μόνον εφόσον οι αντίστοιχες αιτήσεις σέβονται το περιφερειακό σχέδιο χαρακτηρισμού της χρήσης της γης (Plan Rιgional d'Affectation du Sol - PRAS) το οποίο υποδιαιρεί το έδαφος της περιφέρειας σε ζώνες γραφείων, κατοικιών, μεικτές, κλπ.

Οι άδειες εκδίδονται από την περιφέρεια επί τη βάσει του άρθρου 139 του περιφερειακού διατάγματος (Ordonnance Rιgionale) για την πολεοδομία, το οποίο επιτρέπει στους δημόσιους οργανισμούς να καταθέτουν απευθείας την αίτηση άδειας στην περιφέρεια.

Μετά από την κατάθεση της, η αίτηση άδειας αποτελεί αντικείμενο δημόσιας έρευνας με δημόσια ειδοποίηση. Οποιοσδήποτε μπορεί να διατυπώσει αντιρρήσεις ή παρατηρήσεις. Μετά από το πέρας αυτής της έρευνας, συνεδριάζει μια επιτροπή συνεννόησης, κατά τη διάρκεια της οποίας ο οικοδομικός επιχειρηματίας εκθέτει το σχέδιο του έργου που προτείνει ενώπιον των αρμοδίων αρχών και όποιων πολιτών ενδιαφέρονται να εκφράσουν γνώμη σχετικά.

Η αρμόδια αρχή θα βασιστεί, εν συνεχεία, στη γνώμη αυτής της επιτροπής συνεννόησης για να εκδώσει ή να απορρίψει την άδεια. Σε περίπτωση που η αίτηση για άδεια έχει κατατεθεί στην περιφέρεια, η επιτροπή συνεννόησης θα συνεδριάσει στο επίπεδο των αρμοδίων δήμων, οι οποίοι θα διαβιβάσουν μη δεσμευτική γνώμη στην περιφέρεια.

Στο ad-hoc περιφερειακό διάταγμα προβλέπονται επίσης προθεσμίες και δυνατότητες προσφυγής για κάθε διαδικασία.